Wat jou koopgewoontes oor jou persoonlikheid verklap - Jou Geld | Solidariteit WêreldJou Geld | Solidariteit Wêreld
Tuis › Artikels › Wat jou koopgewoontes oor jou persoonlikheid verklap
Wat jou koopgewoontes oor jou persoonlikheid verklap
Jou persoonlikheidstipe kan bepaal word deur net na jou rekeningstaat te kyk. Dis wat navorsing sê, hoe absurd dit ook al mag klink.
"Noudat die meeste mense hul geld elektronies spandeer, kan ons hierdie bestedingspatrone op 'n skaal bestudeer," sê Joe Gladstone, 'n Londense professor in verbruikersgedrag. "Ons bevindings demonstreer vir die eerste keer dat dit moontlik is om mense se persoonlikheid uit hul besteding te voorspel."
Gladstone verduidelik verder dat almal geld bestee op materiële dinge soos kos en behuising, maar dat ons buitemuurse (of diskresionêre) uitgawes ons unieke prioriteite beklemtoon en uitlig.
Hier is hoe sommige van die mees algemene bestedingsgewoontes verband hou met die belangrikste persoonlikheidseienskappe:
Reis – Indien jy geneig is om groot hoeveelhede van jou geld op vliegtuigkaartjies en reisuitgawes te spandeer, is jy heel moontlik oop vir nuwe ervarings en is jy bereid om nuut en anders oor dinge te dink.
Uit-etes en drankies – Hierdie is baie sosiale ervarings en mense wat geneig is om baie geld hierop uit te gee, is dikwels meer ekstrovert.
Belê in spaargeld – Indien jy die meeste van jou ekstra geld in 'n spaarrekening plaas, is jy heel waarskynlik pligsgetrou. Mense wat in die algemeen versigtiger en meer verantwoordelik is, toon nie baie bestedingsgewoontes buiten dié vir die basiese items en om te spaar vir die toekoms nie.
Liefdadigheid en nie-winsgewende organisasies – Om gereeld van jou geld aan instansies soos dié te gee, word geassosieer met die feit dat jy 'n meer aangename, vriendelike en gemaklike persoon is.
Nie-noodsaaklike items – Diegene wat baie geld spandeer aan dinge soos juweliersware of klere, is meer geneig tot 'n neurotiese geaardheid (met ander woorde, hulle is meer geneig om gevoelens soos angstigheid, negatiwiteit en eensaamheid te ervaar).
Navorsers het ook opgemerk dat dié wat hulleself beskryf as individue met baie selfbeheersing, inderdaad minder aan bankkoste bestee. Diegene wat meer neuroties is, bestee minder aan die afbetaling van verbande, moontlik omdat hulle meer op die korttermynvoordele as die langtermyndoelwitte fokus. Die bevindinge was dieselfde dwarsoor alle inkomstevlakke en ouderdomsgroepe heen.
Indien jy nie tevrede is met dit wat jou geldgewoontes oor jou sê nie, is dit nie nodig om paniekerig te raak nie – haal diep asem en begin aandag gee aan dit waarop jy jou geld spandeer. Bogenoemde bevindings dui daarop dat dit belangrik is om na te dink oor hoe ons bestedingsgewoontes ons waardes weerspieël.
Om jou bestedingsgewoontes te verander sodat dit meer in lyn is met die waardes wat jy graag wil toon, kan jy 'n finansiële welstandsplan oorweeg – waar aandag gegee word aan die bestuur van finansiële gesondheid en die balans tussen 'n individu se kort- en langtermyn finansiële behoeftes ondersteun word.
Begin deur tyd te skeduleer waarin jy op jou finansiële plan fokus (weekliks of maandeliks). Dit help ook om met goeie vriende oor geld te praat. Oorweeg dit om jou finansiële doelwitte fisies neer te skryf – op dié wyse bereik jy hulle makliker.
En as jy agterkom dat jou besteding steeds nie in lyn is met die waardes wat jy wil weerspieël nie, moet jy vir jou 'n roetine daarstel waarna jy keer op keer kan terugkeer, sodat jy vorentoe kan beweeg, selfs al ondervind jy 'n terugslag.
Deur aan so 'n finansiële roetine as 'n leefwyse te dink, kan jy leer om telkens terug te keer na die regte pad wanneer jy afdwaal. As ons nie gewortel is in ons praktyke en weet wat werk vir ons nie, kan 'n klein terugslag ons maklik laat opgee. Aan die ander kant verseker 'n stewige grondslag gewoonlik dat ons presies weet wat om te doen om weer op dreef te kom.